GiliGold/VAD_KnessetCorpus huggingface dataset:
אייל רק: כלומר, אנשי המכבייה ביקשו שלא יהיה הבדל בין משחק כדורגל בודד בארץ לבין משחקי המכבייה שבה יש מספר גדול מאוד של משחקים, אירועים ותחרויות בעת ובעונה אחת – גם במקום אחד וגם באתרים שונים ברחבי הארץ.
אייל רק: בכל אלה נמצא גם קהל.
אייל רק: לכן בחרנו לתקן את התקנות לפי הנחיות הוועד האולימפי הבין-לאומי כפי שיושמו לאחרונה באולימפיאדה בסידני.
אייל רק: מעתה המצב ישתנה כדלהלן: בכל אירוע ספורט שנערך במסגרת פעילות ספורט מאורגנת מיוחדת, כגון משחקי המכבייה (כולל משחקי המכבייה הנוכחית) יהיה אח או חובש בכל תחרות ובכל משחק.
אייל רק: נוסף על כך יהיה רופא במקום – או בכוננות במקום אחר, ככונן לכמה אירועים; וגם האמבולנס יהיה במקום או בכוננות במקום אחר.
אייל רק: בענפים מסוימים לא יהיו אמבולנס ולא רופא.
אייל רק: בכל מקרה יהיו אח או חובש נוכחים במשחק.
אייל רק: ענפי הספורט חולקו לקטגוריות שונות, לפי רמת הסיכון שלהם, כפי שקבע הוועד האולימפי הבין-לאומי.
זבולון אורלב: ברגישות שקיימת היום, גם בשל המצב הביטחוני וגם לאור אסון המכבייה הקודמת, האם זהו העיתוי הנכון לשנות את התקנות?
זבולון אורלב: זוהי שאלה מהפן הציבורי, אני מפנה אותה בעיקר לעצמי.
אייל רק: יש לי תשובה משפטית שכלולה בתיקון: ההוראות האלה מתייחסות רק לאירועי הספורט.
אייל רק: המשטרה, מגן דוד אדום וגורמים נוספים דורשים עמידה בתקנות שלהם בכל הנוגע לקהל.
יעקב סנדלר: ההוראות כוללות רק את מה שמתרחש במשחק.
יעקב סנדלר: לגבי הקהל יש הנחיות משטרה ברורות: חוק הסדר הציבורי משנת 1962.
יעקב סנדלר: המשטרה קובעת שם כוחות חירום.
יעקב סנדלר: זה לא קשור למה שנדון כאן.
אייל רק: התקנות האלה נוספות על החוק ההוא.
יעקב סנדלר: התקנות עוסקות בטיפול בספורטאים המתחרים במשחק.
זבולון אורלב: אחוז מסוים של הספורטאים חושש להגיע לישראל בגלל המצב הביטחוני.
זבולון אורלב: יש כנראה אחוז נוסף של ספורטאים שיש להם טראומה מאסון המכבייה הקודמת.
זבולון אורלב: האם נכון מבחינה ציבורית לשנות את התקנות דווקא כעת?
זבולון אורלב: זו נראית לי שאלה רצינית.
אורי אפק: ראשית, חשוב לי להצביע על האבסורד בהשוואת משחקי המכבייה ותחרויות הפועל לאולימפיאדה.
אורי אפק: זה כמו לומר "טוראי, רב"ט או רמטכ"ל".
אורי אפק: ויש עוד עשרים אירועים גדולים יותר מהמכבייה וקטנים יותר מהאולימפיאדה: האוניברסיאדה, אליפות עולם, אליפות אירופה ועוד.
יעקב סנדלר: ומה עם האליצורייה?
אייל רק: היא נכללת כאן.
אייל רק: האירועים שפורטו בתקנות – המכבייה ומשחקי הפועל - הן רק דוגמאות.
יעקב סנדלר: התוספת המיוחדת למשחקים גדולים היא טיפשית.
זבולון אורלב: ייתכן שתקנות 1999 היו טיפשיות.
זבולון אורלב: לא אישרתי אותן ואינני יודע.
יעקב סנדלר: השר לוי אישר אותן.
זבולון אורלב: אם כן הן לא טיפשיות.
זבולון אורלב: אינני יכול לומר על יו"ר המפלגה שלי שהוא תיקן תקנות טיפשיות.
זבולון אורלב: ייתכן שהן ראויות לשינוי.
זבולון אורלב: אבל כל דבר בעִתו.
זבולון אורלב: האם המסר של שינוי התקנות הוא ששר הספורט, באישור ועדת החינוך והתרבות, הקלו מאוד על כל שירותי ההצלחה והחירום של ספורטאים – גם אם זה לא נוגע לקהל – הוא המסר שאנחנו צריכים להעביר כעת?
זבולון אורלב: האם זה יביא עוד ספורטאים למכבייה?
זבולון אורלב: או יקל על האווירה?
אורי אפק: מעבר לכך, יש הבחנה עצומה בין ענפי הספורט השונים.
אורי אפק: האם אִגרוף וטניס זהים מבחינת הבעיות הרפואיות?
אורי אפק: כמו שאמר עו"ד רק, יש מקומות שבהם אין צורך בכלל בנוכחות רפואית.
אורי אפק: וכאמור, כל מה שנאמר כאן נוגע רק להתמודדות בזירת הספורט: שחייה, טניס שולחן, סיוף.
זבולון אורלב: מה המסר של דבריך?
אורי אפק: תהיה כאן תקנה המתייחסת לרופאים, אמבולנס ואח.
אורי אפק: ומוזכר כאן שהתקנות הן לפי המשחקים האולימפיים.
אורי אפק: מאיפה ההמלצות האלה?
אייל רק: ההמלצות בידינו.
אורי אפק: הצטרפה כעת לדיון ד"ר נעמה קונסטנטיני, הרופאה האולימפית של ישראל.
נעמה קונסטנטיני: אני מתנצלת על האיחור, אך לא היה לי אישור כניסה.
אורי אפק: איפה מופיעה ההבחנה בין התקנים השונים?
אייל רק: ההבחנה בין ענפי הספורט מופיעה בהנחיות הוועדה הרפואית של הוועד האולימפי הבין-לאומי.
אייל רק: אנחנו מאמצים אותן.
אורי אפק: לדעתי אם יאמצו אותן המכבייה תעלה מיליארד דולר.
אייל רק: המכבייה הסכימה לאמץ אותן, משום שבכך אנחנו מקלים.
אורי אפק: במשחקים אולימפיים שעולים 4.5 מיליארד דולר אפשר לעשות תקן של ארבעה אמבולנסים במשחק טניס שולחן.
אייל רק: אבל ההנחיה היא שלא יהיה בכלל אמבולנס במשחק טניס שולחן.
זבולון אורלב: כלומר, טניס שולחן הוא ענף שבו לא יהיה אמבולנס ולא רופא?
מרב ישראלי: בענף זה יהיה אמבולנס בכוננות, לפי המפורט בתקנות משנה (ב)(1) ו-(ב)(2).
אייל רק: נכון, יהיו אמבולנס ורופא בכוננות.
אייל רק: הכוונה היא שהם לא יהיו נוכחים במקום.
זבולון אורלב: כלומר, בענפים המפורטים בתקנת משנה (ב)(1)(א) נמצאים רופא ואמבולנס במקום?
מרב ישראלי: נכון, התקנות מופיעות בסדר יורד של החמרה.
מרב ישראלי: היום חייב להיות בכל משחק אמבולנס ורופא.
מרב ישראלי: אח וחובש ותיק עזרה ראשונה תמיד נמצאים, וזה נשאר גם הפעם.
מרב ישראלי: זה המצב היום.
מרב ישראלי: אם לא יתקנו את התקנות – במכבייה הקרובה יהיה אמבולנס, רופא וחובש בכל משחק.
אורי אפק: אגב, חסרים כאן הרבה ענפי ספורט.
זבולון אורלב: חסרים ענפי מכבייה?
אורי אפק: כן.
אורי אפק: הכי הרבה פצועים במכבייה הקודמת היו בבייסבול.
זבולון אורלב: אז מדוע הענף הזה לא נמצא כאן?
אייל רק: לפי ההנחיות אין צורך ברופא או אמבולנס בענף הזה.
זבולון אורלב: אבל מר אפק אמר שהיו בעבר פצועים רבים בענף זה.
אייל רק: אפשר לקבל המלצות נוספות.
חיים שושן: אני מבקש להבין: עד עתה אמבולנס, חובש ורופא חייבים היו להיות נוכחים בכל אירוע ספורט?
מרב ישראלי: הם חייבים להיות נוכחים באירוע ספורט מיוחד כמו המכבייה.
מרב ישראלי: כעת מובא תיקון, וחשוב להבהיר שהוא בא להקל.
מרב ישראלי: תקנת משנה (ב)(1)(א) מפרטת את הענפים בדרגת הסיכון הגבוהה ביותר.
מרב ישראלי: בענפים אלה יהיה אח או חובש, רופא ואמבולנס במקום.
מרב ישראלי: הסעיף הבא, סעיף (ב) מתאר דרגת סיכון נמוכה יותר.
מרב ישראלי: כאן צריך אח או חובש, רופא במקום ואמבולנס בכוננות.
זבולון אורלב: מה משמעותה של הכוננות?
מרב ישראלי: לפי ההגדרה לכוננות, זמן הנסיעה ממקום האמבולנס לאירועים לא יעלה על עשר דקות.
חיים שושן: ובסעיף הראשון, תקנת משנה (ב)(1)(א), גם רופא וגם אמבולנס נמצאים במקום, נכון?
מרב ישראלי: אני מבקשת לשאול: האם מה שלא מופיע כאן בציון מיוחד יתנהל כמו באירועים מאורגנים רגילים?
אייל רק: לא, ענף שלא מפורט – הדרישה לגביו תהיה לאח או לחובש בלבד.
אייל רק: באירועים מאורגנים רגילים הוא לא מופיע בכלל.
זבולון אורלב: האם לא יודעים אילו ענפי ספורט יש במכבייה?
זבולון אורלב: מדוע אנשי המכבייה לא מסרו את רשימת הענפים?
אייל רק: הטעות היא רק בבייסבול.
יעקב סנדלר: לנו יש ועדה רפואית שמורכבת מרופאים.
יעקב סנדלר: קבענו את התקן שלנו, שהוא לא פחות מהתקן הזה, והכנסנו את כל ענפי הספורט.
יעקב סנדלר: איננו אחראים על מדינת ישראל.
יעקב סנדלר: אנחנו דאגנו להביא את החומר מהוועד האולימפי וביקשנו מאנשי מקצוע לדון בנושא – בניגוד לגופים אחרים.
יעקב סנדלר: אנשי משרד המדע, התרבות והספורט נתפסו לתקנות שלנו והחמירו אותן שלא לצורך.
אייל רק: לא החמרנו במאום מעבר למה שנאמר במסמכי הוועד האולימפי הבין-לאומי.
נעמה קונסטנטיני: אני מבקשת לחזור אחורה.
נעמה קונסטנטיני: לקראת המכבייה פתחנו את התקנות של המדינה, כי ידענו שיש תקנות חדשות ורצינו לפעול לפיהן.
נעמה קונסטנטיני: אני יכולה להבטיח לכולם שרוב האנשים הנוגעים בדבר לא מכירים את התקנות.
נעמה קונסטנטיני: הן לא פורסמו בשום גוף שקשור בספורט.
נעמה קונסטנטיני: אחי הוא עורך דין, ובכל פעם שהוא רואה חומר שקשור בספורט הוא מוציא אותו מהרשומות ומעביר אותו אליי.
נעמה קונסטנטיני: הסתכלתי בתקנות וחשכו עיניי: לפי תקנות 1999 "במקום שבו מתנהלת פעילות ספורט מאורגנת בענף מענפי הספורט המפורטים בטבלה יימצא כוח אדם רפואי כמפורט מתחת לשם הענף".
נעמה קונסטנטיני: אם כן, כל המדינה פושעת.
נעמה קונסטנטיני: כל הזמן מתקיימות פעילויות ספורט מאורגנות: אימונים, מחנות אימונים, תחרויות ועוד.
נעמה קונסטנטיני: למרבה המזל, אף אחד לא מכיר את התקנות האלה – אך כמובן, אי ידיעת החוק איננה פוטרת מעונש.
נעמה קונסטנטיני: היום, כל מי שמארגן תחרות ספורט צריך ללכת לבית סוהר.
נעמה קונסטנטיני: אני מציעה לתת על כך את הדעת, בלי קשר למכבייה.
נעמה קונסטנטיני: זוהי גזרה שלא נוכל לעמוד בה.
נעמה קונסטנטיני: גופי הספורט לא יכולים לתקצב רופא וחובש לכל הפעילויות, ויש חובה לעשות זאת אפילו כשאין אלה תחרויות.
נעמה קונסטנטיני: אנחנו ביקשנו לפעול על פי החוק, אך היה ברור לנו שיהיו כמה תנאים שלא נוכל לעמוד בהם.
נעמה קונסטנטיני: לכן פנינו לשר המדע, התרבות והספורט, וביקשנו שינויים.
נעמה קונסטנטיני: הצענו לפעול לפי מה שמקובל בעולם.
נעמה קונסטנטיני: במדריך שנדון כאן, ומר סנדלר גם הביא אותו לדיון כאן (ה-Sports Medicine Manual) יש המלצות לתמיכה רפואית באירוח אירועים גדולים.
נעמה קונסטנטיני: התבססנו על המדריך הזה, כדי להיצמד לתקנות מקובלות, ושלא כל אחד ימציא את התיאוריות שלו.
נעמה קונסטנטיני: כידוע, כשיש שני רופאים יש שלוש דעות.
נעמה קונסטנטיני: מכיוון שאני הרופאה היחידה כאן, אני מוכרחה לומר שיש בתקנות הישנות סעיפים שאינני מבינה את ההיגיון שלהם.
נעמה קונסטנטיני: צריך לבדוק זאת.
יהודית גידלי: האם לא היית נוכחת בדיונים שעסקו בתקנות משנת 1999?
נעמה קונסטנטיני: לא.
נעמה קונסטנטיני: אני מודיעה שהפעם הראשונה ששמעתי על התקנות האלה הייתה כשאחי שלח לי אותן בפקס, אחרי שהן התפרסמו ברשומות.
אורי אפק: וד"ר קונסטנטיני היא יו"ר הוועדה הרפואית במכון וינגייט, ונציגתנו בוועד האולימפי.
יהודית גידלי: והיא נכחה בעבר בדיוני הוועדה הזאת.
נעמה קונסטנטיני: אך בתקנות הנוגעות לכוח אדם רפואי לא נכחתי אפילו פעם אחת.
נעמה קונסטנטיני: אינני יודעת מי ישב בדיונים האלה.
נעמה קונסטנטיני: ספורט הוא תמיד ספורט.
נעמה קונסטנטיני: לא משנה אם הספורטאית מתעמלת על המכשירים במסגרת המכבייה או במסגרת שאיננה מכבייה.
נעמה קונסטנטיני: להפך, אני יותר חוששת מהמסגרות הנמוכות יותר, כי שם המתעמלים פחות מקצועיים.
נעמה קונסטנטיני: הסיכוי להיפגע גדול יותר ככל שרמת הספורט יורדת.
זבולון אורלב: אני מבקש לשאול שאלה לא רפואית.
זבולון אורלב: משחקי המכבייה נמצאים במצב קשה לאור המצב הביטחוני ולאור אסון המכבייה הקודמת.
זבולון אורלב: האם המועד הזה, עשרה ימים לפני תחילת המכבייה, הוא העיתוי הנכון - מבחינת המסר שמועבר - לשנות את התקנות שינוי דרסטי?
זבולון אורלב: איננו נמצאים חצי שנה לפני פתיחת המכבייה; היא נפתחת בקרוב מאוד.
זבולון אורלב: ההודעות יצאו, ואי אפשר להחביא את הדברים – אנחנו שקופים, יושבים באקווריום, ותצא הודעה בנושא לכל כתבי הספורט.
זבולון אורלב: לדעתי זאת שאלה מאוד רצינית.
נעמה קונסטנטיני: שמעתי את דברי היו"ר עוד לפני כן.
נעמה קונסטנטיני: זה דבר נכון, ויש בהחלט בעיה של דימוי.
נעמה קונסטנטיני: נכון שקיצוץ בצוותים רפואיים יש בו מסר בעייתי.
נעמה קונסטנטיני: אך אינני יודעת מצד שני, איך להתמודד עם הדרישה המופרזת שיש היום.
זבולון אורלב: אך עליי לשקול את השיקול הרחב יותר, מעבר לשיקול הרפואי הטהור – הסיכון הרפואי לספורטאים.
זבולון אורלב: נציג משרד הבריאות הצטרף לדיון, אני מבקש לשמוע את עמדת המשרד.
שלום פריאנטה: עמדת המשרד באה לידי ביטוי בתיקון הזה שמפורסם כאן.
שלום פריאנטה: אנחנו שותפים לכל מילה שכתובה כאן.
שלום פריאנטה: אם כבר רוצים להקל, צריך לעשות זאת בצורה נכונה.
שלום פריאנטה: האמבולנס שנמצא בכוננות, למשל, יהיה במקום מרכזי באירוע, וכך מידת הזמינות שלו תהיה גבוהה.
שלום פריאנטה: יש כאן הנחה לעומת התקנות הקודמות.
זבולון אורלב: נשמע כעת את מר סנדלר.
זבולון אורלב: אגב, היה פעם שחקן כדוריד בהפועל רחובות ששמו סנדלר.
יעקב סנדלר: זה אני.
זבולון אורלב: אני זוכר אותך כילד.
יעקב סנדלר: נראה שהיו"ר אסף תמונות שלי מהוופלים.
אורי אפק: מר סנדלר הוא גם ראש העיר רחובות לשעבר, וגם ידיד של קרובי משפחה של יו"ר הוועדה.
יעקב סנדלר: במכבייה ביקשו שאקח על עצמי את הנושאים המסובכים האלה – וגם את נושאי הבטיחות והביטחון.
יעקב סנדלר: אני הוצאתי את תקנות 1999 מתוך הארכיון.
יעקב סנדלר: החלטנו להקים ועדה בין-לאומית כדי שלא ניקח על עצמנו את האחריות.
יעקב סנדלר: יושבים בה נציגים של כל המשתתפים לפי היבשות.
יעקב סנדלר: הבאתי את התקנות הישנות לוועדה הבין-לאומית ויחד עם הנציגים שם, ויחד עם הוועדה הישראלית, הוחלט לאמץ את התקנות החדשות.
יעקב סנדלר: זה לא נולד עשרה ימים לפני תחילת המכבייה, אלא נעשה על דעת המשתתפים.
זבולון אורלב: אך דווקא משום שזה קשור בספורטאים ולא בקהל זה בעייתי.
זבולון אורלב: כבר היום אמו של ספורטאי שנשלח למכבייה דואגת לו מאוד.
זבולון אורלב: כעת היא תשמע שצמצמנו בסיוע הרפואי ותיבהל עוד יותר.
זבולון אורלב: היא לא תיכנס לכל הדקויות וההבהרות.
זבולון אורלב: מזה אני חושש.
זבולון אורלב: הרי גם כך הכל על כרעי תרנגולת.
יעקב סנדלר: אין מה לחשוש.
יעקב סנדלר: למשל, התקנות לא מפרטות איזה צוות רפואי צריך להביא לאצטדיון טדי.
יעקב סנדלר: אנחנו דנים בנושא עם המשטרה, ומחמירים עד כדי הבאת בית חולים שדה לשם.
יעקב סנדלר: וכך בכל מקום שיש בו קהל.
זבולון אורלב: השאלה היא האם התועלת לא שווה בנזק המלך.
זבולון אורלב: בימים כתיקונם, אני מניח שהיינו מאשרים – בכפוף לתיקונים הנוגעים לענפי הספורט שלא נמצאים כאן – כי הדברים נשמעים הגיוניים.
זבולון אורלב: אני חושש מהעיתוי.
זבולון אורלב: הדבר מטריד אותי.
זבולון אורלב: לצערי אני חבר הוועדה הנוכח כאן כרגע.
זבולון אורלב: בהמשך היום יש ישיבה נוספת על כל נושא המכבייה, ואני תוהה האם כדאי להעלות שם את הנושא.
אייל רק: השר נמצא בלשכתו.
זבולון אורלב: אני חושב שעליי לשוחח עמו.
נעמה קונסטנטיני: מבחינה מקצועית-רפואית אני משוכנעת שהמצב הנוכחי איננו נכון.
נעמה קונסטנטיני: צריך לבצע רוויזיה בתקנות.
זבולון אורלב: האם השר מעורב בעניין מבחינה אישית?
זבולון אורלב: נחה דעתי אם הרופאה האולימפית ומשרד הבריאות אומרים שמבחינה רפואית התקנות נכונות.
זבולון אורלב: אני לא מעלה כאן בעיה מקצועית.
זבולון אורלב: אגב, מה עם מגן דוד אדום?
נעמה קונסטנטיני: הם נותנים לנו גיבוי בשירות אמבולנסים וכו'.
זבולון אורלב: אשוחח כעת בטלפון עם שר המדע, התרבות והספורט.
יהודית גידלי: בינתיים בדקתי את הפרוטוקולים הקודמים, ומתברר שאכן ד"ר קונסטנטיני לא השתתפה בישיבות שעסקו בתקנות משנת 1999.
זבולון אורלב: לשמחתי, אחרי שיחה בטלפון עם השר, השר חושב שיש בהערתי מן הצדק.
זבולון אורלב: גם השר וגם אני מקבלים את ההמלצות המקצועיות.
זבולון אורלב: כל השאלה היא שאלת העיתוי.
זבולון אורלב: השר מבקש לחשוב על הדברים.
זבולון אורלב: אני מבטיח שכשתוגש בקשה נוספת של המשרד נביא את הדבר לדיון בו ביום, או כעבור 24 שעות מרגע ההגשה.
זבולון אורלב: אם השר ירצה לאשר – קרוב לוודאי שנאשר.
זבולון אורלב: אך אני מבקש שישקלו שוב את הדברים, רק בשל שאלת העיתוי.
חיים שושן: הכוונה להקלה בתקנות, נכון?
זבולון אורלב: אנחנו משוכנעים שההמלצות הן מקצועיות, ראויות ונכונות.
זבולון אורלב: יפה עשו הנהלת המכבייה וכל הגופים הרפואיים שחשבו על הדברים.
זבולון אורלב: אך שאלת העיתוי מטרידה מאוד.
זבולון אורלב: בינתיים אני מציע לתקן את הפגמים הטכניים: הענפים החסרים וכו'.
אייל רק: נעשה זאת.
חיים שושן: ד"ר קונסטנטיני העירה בתחילת דבריה שהמארגנים לא יודעים על התקנות.
חיים שושן: זוהי בעיה.
חיים שושן: כנראה שהשינוי נבע מאסון הגשר.
חיים שושן: אבל כמו שאמרה ד"ר קונסטנטיני בכל דקה מתקיימת פעילות ספורט מאורגנת, שיש לה הגדרה בחוק הספורט.
אורי אפק: חוק הספורט מתייחס לתחרויות ולא לאימונים.
זבולון אורלב: באליפות ישראל גם יש בעיה?
חיים שושן: אני שואל את השאלה, כדי לקבל הבהרה.
חיים שושן: יש פעילות ספורט מאורגנת מיוחדת – מכבייה, משחקי הפועל, אליצורייה וכו' – וזו פרשה אחת.
חיים שושן: על האירועים האלה חלים התיקונים.
חיים שושן: וכל השאר, כל מה שקורה בעולם הספורט הישראלי כל הזמן, זו פרשה שנייה.
חיים שושן: איפה זה עומד?
מרב ישראלי: אירועי הספורט הרגילים לא נוגעים לתיקון הזה.
חיים שושן: אני יודע.
חיים שושן: אך מה הלאה?
זבולון אורלב: אנחנו מזמינים אתכם לקיים דיונים עם משרד המדע, התרבות והספורט.
זבולון אורלב: על פי החוק לא הוועדה היא היוזמת, אלא הממשלה.
זבולון אורלב: ההערה נשמעה, נציג שר המדע, התרבות והספורט נמצא כאן, והוא בוודאי יביא את הבקשה הזאת לדיון.
חיים שושן: שאלתי קודם למה הזמינו את כל הפורום, וכעת אני מבין מדוע.
חיים שושן: יש בלבול שנובע מאי הכרת הנושא.
חיים שושן: כאן צריכים להיות נוכחים מי שעוסקים בפעילות מיוחדת.
חיים שושן: לאליצור ולמכבי אין קשר לישיבה הזאת.
אייל רק: אני מבקש להגיב לדברי מר שושן.
אייל רק: בעקבות בקשת המכבייה גילינו שגם התקנות שחלות על פעילות ספורט מאורגנת רגילה, שאיננה מיוחדת, דורשות תיקון – אך לאו דווקא הקלה.
אייל רק: יהיה בהן שינוי, במתכונת דומה: חלוקה לענפי ספורט לפי מידת סיכון וכו', ולפי שיקולים נוספים שאת חלקם הזכירה גם ד"ר קונסטנטיני.
זבולון אורלב: מה ההבדל בעלויות בין ביצוע התקנות כפי שהן היום לבין התקנות החדשות?
יעקב סנדלר: הפער בביצוע הוא של 150,000$.
זבולון אורלב: אני מבקש שגם זה יובא לידיעת השר.
אייל רק: זו הייתה נקודת המוצא של אנשי המכבייה מלכתחילה: הם לא ביקשו להקל מבחינה רפואית אלא להקל בנטל הכספי.
זבולון אורלב: אילו אני השר הייתי מוציא עוד 150,000$ ולא משנה את התקנות.
זבולון אורלב: לא הייתי נכנס כעת לסיכון.
זבולון אורלב: אגב, הייתי מבטל את התקנות הישנות יום אחרי שהסתיימה המכבייה.
זבולון אורלב: אבל כרגע הנושא רגיש מאוד.
זבולון אורלב: גם איננו יודעים מה עוד צפוי לנו עד שתתחיל המכבייה, ומה יהיה במהלכה.
זבולון אורלב: מבחינה ציבורית לא הייתי לוקח סיכון ליצור דעת קהל שלילית ביחס לשירותי ההצלה וכו'.
זבולון אורלב: זו טעות בגישה.
זבולון אורלב: אי אפשר לדעת מה יהיה במדינה יומיים לפני תחילת המכבייה, ואז יקפוץ עיתונאי עם כותרת איומה בנושא זה.
יעקב סנדלר: אז אני מציע שנתייעץ עם ערפאת בנושא.
יעקב סנדלר: אני המום.
זבולון אורלב: החיים בנויים גם ממראית עין.
יעקב סנדלר: הצרה היא שכל המדינה היא מראית עין, בגלל המנהיגות הזאת.
יעקב סנדלר: סליחה שאני מתרגז, אבל אני בכל פעם המום מחדש מהעובדה שאנשי ציבור לא מוכנים לקחת על עצמם אחריות ברמה המינימלית.
יעקב סנדלר: הרי אני אעמוד למשפט אם יקרה משהו – ולא היו"ר.
יעקב סנדלר: אתם לא מוכנים לתת גיבוי לצל צלו של הדבר.
יעקב סנדלר: מדוע מתפלאים שאנשים מחו"ל לא רוצים לבוא הנה?
יעקב סנדלר: זה לא שייך לסדר הציבורי, אלא למה שקורה על המגרש.
יעקב סנדלר: מדוע לא מפרידים בין הדברים?
אורי אפק: למה התקנות הגיעו רק היום?
יעקב סנדלר: אני העליתי את הנושא לפני שנתיים וחצי, ורבתי עם כל העולם בשביל זה.
יעקב סנדלר: אני מתרגז לחינם, אני עושה את הכל בהתנדבות – אבל בשביל מה?
גנדי ריגר: אני רואה שהגעתי לקראת סופה של הישיבה, לצערי.
זבולון אורלב: אמר החכם מכל אדם: עת לכל דבר.
זבולון אורלב: אני חושש מההשלכות, אינני בטוח בדעתי.
זבולון אורלב: השר ביקש להרהר שוב בדבר.
זבולון אורלב: התקנות יחזרו לשר.
זבולון אורלב: איננו סוגרים את הדלת בפניהן.
זבולון אורלב: אם השר יעמוד בדעתו, קרוב לוודאי שהוועדה תאשר זאת.
זבולון אורלב: אני מתכבד לפתוח את ישיבת הוועדה בעניין המכבייה.
זבולון אורלב: בשבוע שעבר עלתה הצעה לסדר של חברי הכנסת זבולון אורלב, בנימין אלון, שמואל הלפרט, אליעזר זנדברג ונעמי חזן, ובהסכמתו של השר היא עברה לדיון בוועדה.
זבולון אורלב: בשעה שעלתה ההצעה ריחף עדיין סימן שאלה מעל קיום המכבייה.
זבולון אורלב: כל סיעות הבית, מימין ומשמאל, דתיים ושאינם דתיים, ותיקים ועולים חדשים – ביקשו שהכנסת תעשה מאמץ לשכנע את הגורמים לקיים את המכבייה ויהי מה, שכן הכנסת רואה באירוע, ראשית כל, מפגן הזדהות חשוב מאוד של יהדות העולם עם ישראל.
זבולון אורלב: קרתה תקלה, ומנכ"ל משרד המדע, התרבות והספורט לא יוכל להשתתף בדיון כאן.
זבולון אורלב: אני מודה לשר על ששבר את סדר היום שלו כדי להשתתף בדיון כאן לזמן מוגבל – ולהפגין את רצונו לקיים את המכבייה.
מתן וילנאי: אני מודה ליו"ר.
מתן וילנאי: יו"ר הוועדה עלה למשרדי ואמר שנודע לו שהמנכ"ל לא ישתתף בדיון הזה.
מתן וילנאי: המנכ"ל נסע למשימה חשובה ביותר – בנושא פיצוי חללי אולימפיאדת מינכן.
מתן וילנאי: גם מִנהל הספורט איננו, לצערי, ואני הפכתי את לוח הזמנים שלי כדי להגיע הנה ולומר כמה משפטים בנושא.
מתן וילנאי: ביקשתי להיפגש עם נציגי יהדות העולם במפגש עמם לפני עשרה ימים.
מתן וילנאי: השיחה בינינו הייתה לא קלה.
מתן וילנאי: לדעתי הם לא היו מוכנים לשיחה מהסוג הזה – הם לא הבינו שאנחנו רואים את פני הדברים כך, הם חשבו שמדובר בעניין טכני ולא ייחסו לכך חשיבות.
מתן וילנאי: לשמחתי, בסופו של דבר הייתה היענות של הנציגים, שאפשרה לקיים את המכבייה.
עוזי צוובנר: יש התקדמות במצב.
מתן וילנאי: אני מניח שאם כך נגיע אפילו ליותר מ60%- ממספר המשתתפים המתוכנן.
מתן וילנאי: יש עדיין בעיות פתוחות בין המכבייה לבין הממשלה, בנושא התקציבים.
מתן וילנאי: נכנסתי גם לנושא הזה, יחד עם מנכ"ל משרד ראש הממשלה ואני מקווה שגם לכך יימצא מענה.
מתן וילנאי: כמו שאמר יו"ר הוועדה, בכנסת הייתה הסכמה מקיר לקיר של כל סיעות הבית, שיש לקיים את המכבייה.
מתן וילנאי: מר צוובנר איננו איש מכבי במובן האמתי של המילה.
עוזי צוובנר: עכשיו כבר כן.
מתן וילנאי: הוא סתם הכניס את הראש הבריא שלו ללוע הארי הזה – זה התחיל בגלל אסון הגשר והוא לא ניחש שכך זה ייראה בסוף.
מתן וילנאי: אגב, במכבייה הזאת יתקיים טקס ליד הגשר, והזמנו את המשלחות שנפגעו באסון הגשר במכבייה הקודמת, שיהיו אורחות שלנו.
מתן וילנאי: יש כאן כמה סממנים שחשובים מאוד לכותרת "כל ישראל חברים".
מתן וילנאי: אני מודה ליו"ר ולכל הנוכחים על הדיון הזה.
זבולון אורלב: אני מבקש לשמוע עדכון על הנושא הכספי.
זבולון אורלב: אני מבין שזהו העניין העיקרי.
מתן וילנאי: הנושא הכספי בנוי מכמה רמות.
מתן וילנאי: ראשית, התחשבנות עם המדינה על 1.6 מיליון דולר.
מתן וילנאי: שנית, – וברמה הזאת אני מעורב – כיסוי החוסר שנובע מהירידה במספר המשתתפים.
מתן וילנאי: המכבייה הייתה בנויה על השתתפות של 4,000 ספורטאים.
מתן וילנאי: כל מספר נמוך מזה מכניס אותנו למצוקה.
מתן וילנאי: ספורטאי עולה 800$.
מתן וילנאי: ברגע שהמספר יורד ב2,000- ספורטאים – וזה המספר שהתייחסנו אליו בישיבה ביום שישי – מגיעים לחוסר של 1.6 מיליון דולר נוספים.
מתן וילנאי: אני מקווה שלא יחסרו לנו 2,000 ספורטאים, אלא פחות.
מתן וילנאי: הפער – מספר הספורטאים החסר כפול 800$ - זו בעיה שהמדינה תצטרך לסייע בפתרונה.
מתן וילנאי: יתר הדברים שייכים לדיון רגיל בנושא תקציבים.
זבולון אורלב: אם כן הממשלה קיבלה על עצמה אחריות לכיסוי הגירעון בנושא זה?
מתן וילנאי: זה לא נדון כזאת, אלא רק כבקשה של ראש הממשלה.
מתן וילנאי: אני גם ניהלתי שיחות עם העוזרים שלו בנושא זה.
מתן וילנאי: אך עדיין אין זו החלטת ממשלה.
מתן וילנאי: צריך לשקול האם יש להעלות זאת בממשלה ברמה הזאת.
מתן וילנאי: ביני לבין משרד ראש הממשלה מתקיים דיון, וחשב משרד המדע, התרבות והספורט עובד מול חשב משרד האוצר כדי לבדוק איך להתמודד עם הבעיה התקציבית.
מתן וילנאי: אני מרגיש מחויב לנושא משום שהמכבייה נענתה לבקשה לקיים את האירוע במספר ספורטאים נמוך יותר, ומהנקודה הזאת אני מטפל בנושא.
עוזי צוובנר: ראשית אני מודה על הגיבוי והעזרה שאנחנו מקבלים מהשר מתן וילנאי.
עוזי צוובנר: בתקופה שהייתה אי ודאות גדולה ועמדנו בבעיה קשה מול העולם – השר וילנאי דאג להתקשר בכל יום ונתן לנו את התחושה שיש לנו גיבוי.
עוזי צוובנר: צריך כמובן להזכיר בעניין זה גם את המנכ"ל הנמרץ של השר, מר אריה שומר.
עוזי צוובנר: בסופו של דבר זה היה מה שהכריע את הכף והביא אותנו להחלטה המאוד לא קלה - לקיים את המכבייה.
עוזי צוובנר: בחודשים האחרונים, מאז תחילת האירועים הביטחוניים, החלו גורמים שונים בעולם לשאול אותנו שאלות.
עוזי צוובנר: הן הלכו וגברו בעקבות הפיגועים בתוך הקו הירוק.
עוזי צוובנר: לפני כחודש ימים, לאחר הפיגוע בדולפינריום, כבר הייתה אי ודאות גדולה באשר למספר המשתתפים.
עוזי צוובנר: כל ניסיונותינו לקבל מספר משתתפים מדויק מהחברים שמארגנים את המשלחות בחו"ל עלה בתוהו.
עוזי צוובנר: לא הצלחנו, לפני חודש, לקבל נתונים על מספר משתתפי המכבייה.
עוזי צוובנר: היה ברור לנו שהמספרים הם לא 4,000 איש וגם לא 3,000 איש – אבל גם לא אמרו לנו אם יהיו 2,000 או 1,500 משתתפים.
עוזי צוובנר: החלה התלבטות קשה בינינו.
עוזי צוובנר: ראשי מכבי בעולם היו במצוקה קשה.
עוזי צוובנר: חשוב להבין שהם הגרעין שמארגן את המשלחת בכל ארץ, ויש כ50- מדינות שמשתתפות.
עוזי צוובנר: הם קיבלו פניות מההורים, שהיו לעתים חריפות מאוד.
עוזי צוובנר: שאלו אותם איך הם לוקחים על עצמם אחריות כזאת, והאם הנציגים מסוגלים להתחייב שהבן יחזור לארצו בריא ושלם.
זבולון אורלב: אך רוב הספורטאים הם בוגרים.
עוזי צוובנר: לאו דווקא.
עוזי צוובנר: במכביית הנוער היו אמורים להשתתף 1,000 מתוך 4,000 הספורטאים.
עוזי צוובנר: השאר הם בני 23-18.
עוזי צוובנר: יש עוד 2,000 ספורטאים בגילים האלה.
עוזי צוובנר: רוב הצעירים האלה גרים בבית ההורים, וההורים הם שמשלמים בעבור ההשתתפות.
מתן וילנאי: אצלנו בני 18 הם חיילים, הם כבר נהרגים.
עוזי צוובנר: כך זה אצלנו, אך לא בחו"ל.
מתן וילנאי: אולי היינו צריכים להציע להם שנבוא אליהם.
עוזי צוובנר: אני מסכים עם עמדת השר, אך חשוב להבין את נקודת המבט של ההורים ושל נציגי מכבי.
עוזי צוובנר: נקודת המפנה הייתה ישיבת ההנהלה של מכבי ארה"ב – שהיא המשלחת הגדולה ביותר, שמשלמת הכי הרבה כסף, ושאי אפשר להתעלם מנוכחותה.
עוזי צוובנר: ההנהלה של מכבי ארה"ב קבעה את הישיבה בנושא זה ארבעה חודשים מראש, והתאריך שנקבע הוא היום שלמחרת הפיגוע בדולפינריום.
עוזי צוובנר: זו הייתה אמורה להיות ישיבה טכנית, והמכבייה הייתה רק נושא אחד על סדר היום.
עוזי צוובנר: היה ברור שהמשלחת תכלול 700 איש, והנציגים תגאו שזו המשלחת הגדולה ביותר בהיסטוריה.
עוזי צוובנר: אך באותה שבת ישבו הנציגים ואמרו שהם לא נוסעים.
עוזי צוובנר: זה היה במוצאי שבת שלאחר הפיגוע.
עוזי צוובנר: הם החליטו לא לנסוע למכבייה.
עוזי צוובנר: התקשר אלי נשיא מכבי ארה"ב ואמר שהוא היה היחיד שתמך בהגעה – מול 30 אחרים שהתנגדו.
עוזי צוובנר: זה יצר כדור שלג גדול מאוד, והכניס אותנו למצוקה אמתית.
עוזי צוובנר: אמנם היינו קרובים מאוד להחלטה לדחות את המכבייה, ובעיני דחייה כזאת הייתה בעצם סיפור כיסוי לאי קיום האירוע – ומי יודע אם הוא היה נערך בעתיד.
עוזי צוובנר: לא הייתי שלם עם זה, ולכן אני מציין את התמיכה שקיבלתי מהשר, שסייעה לי מאוד בהתמודדות עם הבעיה.
עוזי צוובנר: הגיעו אלינו גם פניות רבות, דרך התקשורת, אך גם מהציבור – שביקשו שנשקול היטב את העניין.
מתן וילנאי: אני מתנצל, אך עליי לעזוב את הישיבה כעת.
מתן וילנאי: אני מודה לכולם.
עוזי צוובנר: שיאה של ההשפעה הישראלית על יהדות ארה"ב הייתה כאשר הנהלת מכבי ארה"ב החליטה לקיים בנושא שיחת ועידה עם כל חברי הנהלת מכבי ארה"ב, 30 איש, שמפוזרים בכל המדינות.
עוזי צוובנר: לשיחה הצטרפו גם צ'רלס ברונפמן, מנכ"ל מלקולם און-ליין - ועידת הנשיאים של ארה"ב, ועוד מנהיגים נוספים מהקהילה היהודית.
עוזי צוובנר: בחדר שלי ישב מר שומר יחד עם עו"ד צ'רני מניו-יורק, והשתתפנו בשיחה.
עוזי צוובנר: השמענו שם את בקשתנו לקיים את המכבייה ה16- במועדה.
עוזי צוובנר: כך החל שוב כדור שלג, הפעם חיובי, כלפי שאר המשלחות בעולם.
עוזי צוובנר: בהנהלה המארגנת ובמכבי העולמי הייתה התחבטות גדולה, אך רובנו חשבנו שזאת ההזדמנות להציג את הפן הציוני-הלאומי של המכבייה.
עוזי צוובנר: החלטנו שמה שיהיה חשוב במכבייה הזאת זו בעיקר ההשתתפות – אם כי לא נזניח את הספורט.
עוזי צוובנר: חשבנו שאם יש כל כך הרבה פניות מממשלת ישראל ומהציבור במדינת ישראל – מחובתנו להיענות להן בחיוב.
עוזי צוובנר: הודענו על כך ביום שישי בצהרים.
עוזי צוובנר: מספרי הספורטאים כפי שהתקבלו אצלנו מיד לאחר ההחלטה, נעו בין 1,000 ל1,500- משתתפים.
עוזי צוובנר: החלטנו שנוסיף להם עוד 1,000 ספורטאים ישראלים ונוכל ליצור מעין תחרויות ספורט.
עוזי צוובנר: חשוב לדעת שאת הספורט מארגנים לראשונה איגודי הספורט.
עוזי צוובנר: הם מארגנים בעבורנו את תחרויות הספורט.
זבולון אורלב: האם תהיו מוכנים ביום פתיחת המכבייה?
עוזי צוובנר: נהיה מוכנים.
עוזי צוובנר: אמנם אף פעם לא אמרתי שמבטלים או דוחים את האירוע – אך האווירה והלך הרוח עשו את שלהם.